
    Innledning
   

   
    Denne boka er for deg som er i siste del (syklus 2) av grunnskolelærerutdanningen. I denne nye utgaven er kapitler som var i den første utgaven, revidert i til dels stor grad, og i tillegg har vi med helt nye bidrag. Vi legger også mer vekt på å inspirere dere til masterprosjektet, og hvert kapittel har forslag til aktuelle problemstillinger.
   

   
    Vårt mål med denne boka er at den skal være en fagovergripende ressurs i masterprosjektet og belyse aktuelle områder i grunnskolen som byr på spesielle utfordringer for lærerens arbeid. De enkelte kapitlene drøfter den spenningen læreren opplever mellom kravene i samfunnsmandat og andre politiske føringer og det å ta selvstendige profesjonelle valg til beste for den enkelte elev. Som profesjonell lærer i grunnskolen skal du håndtere mange og sammensatte utfordringer. Du vil møte en mangfoldig elevgruppe med ulik sosial og kulturell bakgrunn og med ulike personlige forutsetninger for faglig og sosial læring og utvikling. Samfunnsmandatet slik det er nedfelt i nasjonale styringsdokumenter, stiller krav til at du som lærer skal bidra til at den enkelte elev innenfor dette mangfoldet får optimale betingelser for læring og utvikling. Kravene til skolen (les: læreren) i dag speiler et samfunn som kjennetegnes av hurtige endringer. Det innebærer endrede læreplanmål for å utvikle kompetanser som er relevante for det 21. århundre og endrede læringsformer. Videre utfordres lærerens danningsoppdrag ved at sosial interaksjon blant barn og unge er under sterk innflytelse av en ny og til dels skjult sosialiseringsarena: sosiale medier på nettet. Det profesjonelle lærerarbeidet strekker seg imidlertid utover arbeidet med elevene i klassen. Du skal også bidra faglig og kollegialt i skolens profesjonsfellesskap. Siden årtusenskiftet og fram til i dag har grunnskolen i Norge vært preget av en sterk politisk innflytelse og det som kan omtales som en profesjonalisering utenfra. Overordnet del av læreplanen som ble innført høsten 2019, bærer imidlertid bud om at det er lærerne selv som skal være kraften i utvikling av profesjonskompetanse. Som «grunnskolemaster» vil det bli stilt krav til at du har relevant forskningsbasert kunnskap innenfor dine spesialfelt, og at du har kompetanse til å gjennomføre praksisrettet FoU-arbeid i skolen. Et sentralt område for lærerarbeidet er videre samarbeid med foresatte og skolens samarbeidspartnere. Foreldregruppa er like mangfoldig som elevgruppa, og på den ene siden vil du møte foreldre som er rettighetsorienterte og stiller store krav til deg som lærer, og på den andre siden foreldre som trenger din direkte hjelp og støtte. Din utfordring er å håndtere disse utfordringene profesjonelt. Samarbeidspartnere du møter, vil ofte ha annen utdanningsbakgrunn og kompetanse og kan ha andre perspektiver på barn og unges oppvekstforhold. Dette samarbeidet vil gi gode muligheter for læring og støtte, men det vil også kreve en tydelig bevissthet om lærerens mandat og profesjonelle kompetanse. Stilt overfor disse utfordringene belyser de enkelte kapitlene i boka muligheter og begrensninger for profesjonell yrkesutøvelse. Det finnes ingen enkle oppskrifter å støtte seg til for å håndtere disse, men kapitlene kan hjelpe deg til å ta kvalifiserte skjønnsmessige valg.
   

   
    Vi vil takke alle forfatterne som har bidratt i boka, for gode og konstruktive prosesser underveis. Forfatterne representerer ulike forskningsfelt og har god kunnskap om profesjonen og profesjonsutdanning. Redaksjonen er utvidet med Cecilie Pedersen Dalland. Vi tre redaktører vil rette en stor takk til forlagsredaktør Hallvard Aamlid som med sin vennlige og humoristiske profesjonalitet har hjulpet oss gjennom revideringsprosessen.
   

   
    
    
    Om bokas innhold
   

   
    Kapittel 1, som er skrevet av to av bokas redaktører, Kirsten E. Thorsen og Hanne Christensen, legger et grunnlag for de videre kapitlene. Sentrale begreper er profesjonskunnskap og profesjonskompetanse, og kapittelet belyser hvordan lærerutdanningen kan bidra til å kvalifisere for yrket. En viktig del av det å utvikle profesjonell lærerkompetanse er å kunne reflektere over det samfunnsmandatet som skolen og læreren har fått gjennom nasjonale styringsdokumenter. Som lærer handler du alltid i førsteperson, det vil si at du har et selvstendig ansvar, du må samarbeide med kollegaer, og du må utvikle skjønn til å handle etisk og faglig forsvarlig i komplekse situasjoner.
   

   
    Kapittel 2 er skrevet av Inger Ulleberg og omhandler den betydningen kommunikasjon har i skolen, og hvor sentralt det er at læreren reflekterer over hva som kan fremme gode relasjoner både til elever og elevgrupper, og over hvor viktig dette er for elevenes forhold til hverandre. Kapittelet presenterer ulike kommunikasjonsteorier og legger spesielt vekt på teorien til Gregory Bateson. Ved å være bevisst på egen og andres kommunikasjon skal læreren legge til rette for pedagogiske møter der elevene kan utvikle seg både faglig og sosialt. Elevenes behov for medvirkning og medbestemmelse er løftet fram. Gjennom å lytte til elevene og reflektere over hvordan man lytter og kommuniserer, kan læreren utvikle en profesjonell yrkesutøvelse.
   

   
    Det neste kapittelet er skrevet av Marianne Dæhlen. Her retter forfatteren oppmerksomheten mot sosiale forskjeller i skolen: at barn og unge med ulik sosial bakgrunn har forskjellige forutsetninger for å lykkes i skolen. Kapittelet tar opp ulike forklaringer på utdanningsforskjeller ut fra sosiologiske forskningsperspektiv. Det vises f.eks. til studier som undersøker sammenhengen mellom sosial bakgrunn og frafall i videregående opplæring og utdanningsforskjeller mellom barn og unge med og uten innvandrerbakgrunn. Avslutningsvis trekker forfatteren fram noen debatter knyttet til sosial ulikhet i norsk skole, som økt «teoretisering», lekser og skole–hjem-samarbeid.
   

   
    I et samfunn i rask endring er mangfoldet i skolen blitt et sentralt tema. Kapittel 4, skrevet av Hanne Rinholm og Astrid Gillespie, redegjør for begrepet mangfold i et skolehistorisk perspektiv og ser deretter på hvordan mangfold er beskrevet i dagens regelverk og læreplan, opplæringsloven og LK20. En viktig del av dette kapittelet er forfatternes redegjørelse for en modell for flerkulturell utdanning der de viser hvordan du kan utvikle en genuin flerkulturell pedagogikk og didaktiske muligheter.
   

   
    Kapittel 5 og 6 er skrevet av Rolf Fasting og Nils Breilid og har en tematisk sammenheng. I kapittel 5, med Fasting som førsteforfatter, blir de grunnleggende idealene om likeverdig opplæring for alle grundig behandlet. Sentrale begreper du kjenner fra utdanningen – differensiering, inkludering og tilpasset opplæring – blir problematisert og drøftet. I syklus 2 av utdanningen forventes det at du bruker ny og sentral forskning på feltet, og her får du en god innføring. Forfatterne stimulerer og oppfordrer studentene til å utvikle en faglig refleksjonsevne og handlingskompetanse. Kapittel 6, med Breilid som førsteforfatter, konkretiserer hvordan du som lærer kan møte elever som på ulike måter erfarer en skole som ikke oppfyller deres behov for et likeverdig opplæringstilbud. Det har også stor betydning at elevenes kontaktlærer har relevant kompetanse til å vurdere behov for særskilt tilpasset opplæring, og kapittelet gir en grundig redegjørelse for den spesialpedagogiske tiltakskjeden. Videre drøfter forfatterne forholdet mellom en individrettet og en systemisk tilnærming til feltet og elevenes rettssikkerhet.
   

   
    I skolen vil du møte et tverrsnitt av den norske befolkningen. I de siste ti årene har ulike profesjoner blitt opptatt av helsefremmende arbeid i skolen, skolemiljø og sårbare skolebarn. I kapittel 7 tar Hanne Christensen opp temaer som psykisk helse og flerprofesjonelt samarbeid og viser til forskning fra ulike profesjoner. Kapittelet viser hvordan blant annet helsesøster, sosialfaglige medarbeidere og lærere kan samarbeide med eleven og hjemmet for å oppfylle elevens lovfestede rett til et sosialt og faglig fellesskap.
   

   
    Flere av bokas kapitler omhandler at du som lærer er en del av et profesjonelt fellesskap. I LK20 er det klare forventninger til lærer­samarbeid i profesjonsfellesskapet, og Kristin Helstad og Kirsten E. Thorsen skriver i kapittel 8 utdypende om dette. Kapittelet tar opp hva som kjennetegner ulike former for samarbeid mellom lærere, og kontekstuelle forhold som er av betydning for å skape en lærende kultur i skolen. Sentralt i kapittelet er læreres utforsking av egen praksis og hvordan lærere i samarbeid kan utvikle og endre eksisterende praksiser.
   

   
    I kapittel 9 redegjør Cecilie P. Dalland og Pernille Grepp Knudsen for betydningen av et godt skole–hjem-samarbeid. Skole–hjem-­samarbeid er lovpålagt, og er dermed noe alle lærere skal legge til rette for. Når lærere og foreldre samarbeider, utveksler de informasjon om barnas fremgang og utfordringer, og de kan koordinere innsatsen for å hjelpe barna med å lykkes både faglig og sosialt. Skole-hjem-samarbeidet er også sentralt for å øke forståelsen og respekten mellom skole og hjem. Kapittelet viser til kommunikasjonsteori som et grunnleggende perspektiv for samarbeidet og viser til ulike dilemmaer som kan oppstå i skole–hjem-samarbeidet.
   

   
    I studiet har digital kompetanse i ulike sammenhenger blitt behandlet som en av de grunnleggende ferdighetene, knyttet til didaktikk, til barn og unges oppvekst og til eget studiearbeid. Profesjonsfaglig digital kompetanse innebærer at lærere kan undervise i bruk av teknologi og om teknologiens betydning i samfunnet, og at de kan bruke digitale verktøy i undervisningen. Leikny Øgrim og Monica Johannesen beskriver i kapittel 10 det gjensidige forholdet mellom teknologi og didaktikk, og begrepet «kompetanse for det neste århundre» blir problematisert og diskutert. Aktuelle problemstillinger som bruk av sosiale medier og nettmobbing blir også behandlet.
   

   
    I masterutdanningens syklus 2 (4. og 5. studieår) har du som student grunnleggende kompetanse i valgte studiefag og pedagogikk, integrert med praksiserfaringer, du har en opplevelse av hvem du er og kommer til å være som profesjonell lærer. Gjennom masterarbeidet vil du ha mulighet til å utvikle denne overordnede kompetansen ved å reflektere og stille kritiske spørsmål. Du vil få erfaring med å lese forskningsbasert litteratur, vurdere et fenomen fra flere perspektiver og produsere egne tekster – det vil si utvikle deg til en lærer som er reflektert, analytisk og kompetent.
   

   
    Oslo 04.07.2023
   

   
    Kirsten E. Thorsen, Hanne Christensen, Cecilie P. Dalland

